તમે જ્યારે લિફ્ટમાં કોઈ બાળક સાથે જાઓ ત્યારે શું થાય છે? એ બાળકને લિફ્ટના બટન દબાવવા હોય છે. તેને એક જ બટન દબાવવાનું કહીએ તો તેને સંતોષ ન થાય. થોડુંપણ તોફાની બાળક હોય તો તે બે ચાર કે પછી બધા જ બટન દબાવી દેશે. એ લિફ્ટના બટનમાં જો બટન દબાવવાથી લાઈટ થતી હોય તો બાળકના રોમાંચને ખાળવું મુશ્કેલ બને છે. અને વળી જો એ બટન દબાવવાથી લાઈટની સાથે તેમાં બીપ કે એવો જ કોઈક અવાજ થાય તો તેને ઓર મજા આવે છે. આપણને યાદ છે કે જ્યારે મોબાઈલ નહોતા તે પહેલાં ચકરડાંવાળા ફોન બાદ બટન દબાવવાના ફોન આવ્યા અને તેમાં પણ લાઈટ થાય એવા કોર્ડલેસ હતા અને આજે પણ છે. એ ફોનમાં બટન દબાવવાની બાળકોને ખૂબ મજા આવતી હોય છે. તે સમયે બાળકની આંખો અને ચહેરા પર રોમાંચ જોવાનો તો આપણને પણ આનંદ આવતો હોય છે. ત્યારબાદ બટનવાળા મોબાઈલ આવ્યા અને તેમાં પણ લાઈટ આવતી. યાદ છે કેટલીક વખત આપણા ફોનની રિંગ વાગતી ત્યારે તેને ઉપાડ્યા બાદ સામેથી બાળકના ન સમજાય એવા અવાજો સંભળાય અને આપણે હલ્લો હલ્લો કરતાં રહીએ. થોડીવારે સમજાય કે સામે બાળકે રમતમાં બટનો દબાવ્યા છે અને ફોન લાગી ગયો હોય છે, કારણ કે આપણને ખબર છે કે બાળકોના હાથમાં જો તે બટનવાળો મોબાઈલ આવી જાય તો શું થાય. ખેર, મોટા થઈને પણ એવો રોમાંચ મેળવવાની ઘેલછા દૂર થતી નથી. જો કે હવે તો મોબાઈલની સ્ક્રીન લોક થઈ શકે છે એટલે બાળકો દ્વારા રોંગ નંબર લાગવાના લગભગ બંધ થઈ ગયા છે.